**Decât ruda şi vecinul**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Decât ruda şi vecinul,

Leliţo, leliţă,

Mult mai bine cu străinul,

Leliţo, leliţă.

Ruda că te necăjeşte

Şi vecinul te vorbeşte.

Iar străinul te ajută

Şi face dragoste mută.

Decât un tată ş-o mumă,

Să te certe pentru-o glumă,

Mai bine c-un bărbăţel,

Dacă-i blând şi tinerel,

Că-ţi spune două, trei glume

Cum îţi e mai drag pe lume

Şi-ţi aşează-o pernioară

Pe prispă serile-afară.

Decât un bărbat urât,

Mai bine-un străin iubit,

Cât şezi cu el împreună

Nu te-nduri de vorbă bună.

Fie noaptea cât de mare,

Că tot mică ţi se pare.

Trece-n grabă, ca o nălucă,

Ziua-n braţe-i te apucă!